ΓΡΑΠΤΗ ΕΡΩΤΗΣΗ E-0833/99

υποβολή: Daniel Varela Suanzes-Carpegna (PPE) προς την Επιτροπή

(7 Απριλίου 1999)

Θέμα: Ο τομέας του σχιστολίθου και το σύστημα γενικευμένων προτιμήσεων

Σύμφωνα με την απάντηση του Sir Leon Brittan εξ ονόματος της Επιτροπής στις γραπτές ερωτήσεις μου E-4009/97 και E-4011/97(1), ο κατεργασμένος σχιστόλιθος είναι ταξινομημένος ως μη ευαίσθητο προϊόν στο πλαίσιο του συστήματος των γενικευμένων προτιμήσεων, το οποίο θεσπίστηκε υπέρ των αναπτυσσομένων χωρών.Τουτο σημαίνει ότι οι εισαγωγές του προϊόντος αυτού στην ΕΕ απαλάσσονται της καταβολής δασμού. Η απάντηση επίσης αναφέρει ότι η Επιτροπή δεν προβλέπει επανεξέταση της ταξινόμησης αυτής πριν από την 31 Δεκεμβρίου 1998, ημερομηνία λήξης του παρόντος συστήματος γενικευμένων προτιμήσεων.

Δοθέντος τι έληξε ήδη η ισχύς του συστήματος, θα μπορούσε η Επιτροπή να μας πληροφορήσει εάν έχει προχωρήσει στην επανεξέταση των γενικευμένων προτιμήσεων υπέρ των αναπτυσσομένων χωρών ή, σε αντίθετη περίπτωση, να μας αναφέρει πότε θα πραγματοποιηθεί η εν λόγω επανεξέταση;

Ιδιαίτερα, θα μπορούσε η Επιτροπή να μας πληροφορήσει εάν επανεξέτασε την ταξινόμηση του σχιστολίθου ως μη ευαίσθητου προϊόντος καθώς και για τα αποτελέσματα και τους λόγους που επέβαλαν την εν λόγω επανεξέταση και, σε αντίθετη περίπτωση, να μας αναφέρει πότε σκέφτεται να πραγματοποιήσει την επανεξέταση αυτή και εάν προτίθεται να αλλάξει τη σημερινή ταξινόμηση του εν λόγω προϊόντος;

Θα μπορούσε, τέλος, η Επιτροπή να μας πληροφορήσει βάσει ποίων συγκεκριμένων κριτηρίων προβαίνει, κατά κανόνα, στην ταξινόμηση ενός προϊόντος ως μη ευαίσθητου στο πλαίσιο του συστήματος γενικευμένων προτιμήσεων;

Απάντηση του κ. Marín εξ ονόματος της Επιτροπής

(29 Απριλίου 1999)

Το Συμβούλιο εξέδωσε στις 21 Δεκεμβρίου 1998 τον κανονισμό (ΕΚ) 2820/98 σχετικά με την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1 Δεκεμβρίου 1999 έως τις 31 Δεκεμβρίου 2001(2). Το σύστημα αυτό είναι το δεύτερο που εφαρμόζεται στο πλαίσιο των δεκαετών προσανατολισμών που εγκρίθηκαν το 1995 και που ισχύουν έως το 2004. Η κατάταξη των προϊόντων στις τέσσερις κατηγορίες ευαισθησίας παρέμεινε αμετάβλητη στο νέο κανονισμό.

Όπως ήδη αναφέρθηκε στην απάντηση στη γραπτή ερώτηση E-1580/98(3) του Αξιότιμου Μέλους του Κοινοβουλίου, η κατάταξη των προϊόντων σύμφωνα με το βαθμό ευαισθησίας τους στο πλαίσιο του συστήματος γενικευμένων δασμολογικών προτιμήσεων (ΣΓΠ) βασίστηκε κυρίως στους βαθμούς ευαισθησίας σε σχέση με την κοινοτική αγορά, όπως αυτοί καθορίστηκαν κατά τις πολυμερείς διαπραγματεύσεις του κύκλου της Ουρουγουάης. Η κατάταξη αυτή συνιστά μια από τις βασικές αρχές των ισχυόντων δεκαετών προσανατολισμών και δεν προβλέπεται να αλλάξει στην ουσία κατά τη διάρκεια της δεκαετίας, δεδομένου ότι ένας από τους στόχους αυτών των προσανατολισμών είναι η εξασφάλιση της σταθερότητας της λειτουργίας των συστημάτων καθ' όλη τη δεκαετή περίοδο.

Εννοείται ότι είναι δυνατόν να πραγματοποιούνται συγκεκριμένες προσαρμογές κατά την έγκριση κάθε σχήματος. Ωστόσο, δεν εκρίθη αναγκαίο από την Επιτροπή να προτείνει τέτοιου είδους προσαρμογές στο δεύτερο σύστημα ούτε ζητήθηκε από κανένα κράτος μέλος κατά τη διαδικασία της έγκρισης του συστήματος από το Συμβούλιο.

(1) ΕΕ C 196 της 22.6.1998, σελ. 56.

(2) ΕΕ L 357 της 30.12.1998.

(3) ΕΕ C 402 της 22.12.1998, σελ. 145.